Laajimman oulun seri-jutun oikeuskäsittley alkoi Oulun käräjäoikeudessa huhtikuun lopussa. Rikoskokonaisuudessa yhtä tyttöä käytti yksityisasunnoissa ouluissa yhteensä yli vuoden ajan hyväkseen kahdeksan eri miestä. Kuva: Teija Soini

Oulun käräjäoikeus on antanut ensimmäisen tuomionsa Oulussa viime vuonna paljastuneesta laajasta seksuaalirikoskokonaisuudesta.

Se on tuominnut Rahmani Gheibalin neljän vuoden ehdottomaan vankeusrangaistukseen törkeästä raiskauksesta ja törkeästä lapsen seksuaalisesta hyväksikäytöstä.

Käräjäoikeuden mukaan Rahmani oli 13-vuotiaan tytön kanssa sukupuoliyhteydessä ja teki hänelle seksuaalisia tekoja, jotka olivat omiaan vahingoittamaan lapsen kehitystä.

Hän myös pakotti kertaalleen tytön jatkamaan sukupuoliyhteyttä väkivaltaa käyttämällä. Mies löi lasta kasvoihin, käteen, takapuoleen ja puristi kädestä. Lisäksi mies yritti pakottaa tytön ottamaan sukupuolielimen suuhunsa ja kun tämä kieltäytyi, mies yritti lyödä tyttöä ja veti tätä hiuksista.

Käräjäoikeus piti kumpaakin seksuaalirikosta törkeänä. Se otti päätöksessään huomioon esimerkiksi sen, että raiskaus tehtiin alistavalla ja nöyryyttävällä tekotavalla. Lisäksi oikeus huomioi muun muassa sen, että sukupuoliyhteys oli suojaamaton, osapuolten välinen ikäero oli suuri ja mies käytti hyväkseen tytön ihastusta ja kiinnostusta.

– Gheibalin on täytynyt käsittää, että asianomistajan toimintakyvyssä, kyvyssä ilmaista itseään sekä käsityskyvyssä on ollut puutteita, se totesi.

Seksuaalirikokset tapahtuivat huhtikuun ja syyskuun välisenä aikana viime vuonna yksityisasunnossa Oulussa.

Osapuolet olivat tavanneet, tutustuneet ja pitäneet yhteyttä Facebookissa, Instagramissa, WhatsAppissa, minkä lisäksi he tapasivat joitakin kertoja.

Oikeudessa esitettiin todisteina muun muassa Facebookin Messenger-viestejä ja Instagramin viestejä. Lisäksi siellä katsottiin tytölle tehdyt haastattelut, kuultiin hänen huoltajaansa sekä todistajia.

Syytetty kiisti syyllistyneensä rikoksiin. Hän ei halunnut tulla kuulluksi oikeudessa. Tästä syystä todisteena käytettiin hänen poliisille antamiaan kertomuksia. Niissäkin hän kiisti syyllisyytensä.

Käräjäoikeuden mielestä kirjalliset todisteet ja muu henkilötodistelu tukivat tytön kertomusta.

Korvauksia 22 000 euroa

Käräjäoikeus määräsi, että tuomitun pitää maksaa tytölle vahingonkorvauksia yhteensä 22 000 euroa kivusta, särystä, kärsimyksestä sekä psyykkisen tilan heikkenemisestä. Lisäksi hänen pitää maksaa tämän oikeuskuluja noin 7800 euron edestä.

Tuomitun omat, noin 17 000 euron suuruiset oikeuskulut maksetaan valtion varoista tuomitun taloudellisen tilanteen vuoksi.

Gheibali määrättiin pidettäväksi edelleen vangittuna. Hänet passitettiin Oulun vankilaan.

Käräjäoikeus kertoo ratkaisustaan julkisella selosteella. Se on määrännyt oikeudenkäyntiasiakirjat ja alaikäisen uhrin sekä hänen huoltajiensa henkilöllisyyden salassapidettäväksi 60 vuoden ajaksi.

Käräjäoikeus ratkaisi asian kahden käräjätuomarin ja kahden lautamiehen kokoonpanossa. Tuomio on yksimielinen.

Tuomittu aikoo valittaa, asianomistaja ja syyttäjä tyytyväisiä

Rahmani Gheibalia avustanut asianajaja Jaana Piipari kertoo, että he ovat pettyneitä käräjäoikeuden tuomioon ja aikovat valittaa siitä hovioikeuteen.

– Olemme tyytymättömiä näytön arviointiin. Se tulee saattaa hovioikeuden käsiteltäväksi, hän sanoo.

Asianomistajaa eli 13-vuotiasta tyttöä avustanut asianajaja Jani Vuoti puolestaan sanoo olevansa hyvin tyytyväinen käräjäoikeuden tuomioon.

– Se on hyvin perusteltu ja linjassa oikeuskäytännön kanssa.

Oulun syyttäjänviraston kihlakunnansyyttäjä Kaisa Kytömäki sanoo tuomion olevan syyttäjän näkemyksen mukainen.

– Näin ollen syyttäjä on tyytyväinen tuomioon siltä osin kun se on ehtinyt tutustua siihen. Tarkempi analyysi tehdään lähipäivien aikana.

Seksuaalirikoskokonaisuudessa on Gheibalin lisäksi syytettynä seitsemän muuta ulkomaalaistaustaista miestä, joita syytetään samaan tyttöön kohdistuneista seksuaalirikoksista. Seitsemän muun miehen tuomiot annetaan Oulun käräjäoikeudesta sitä mukaa, kun tuomioistuin ehtii käsitellä heitä vastaan nostettuja syytteitä. Seuraava tuomio tulee ensi tiistaina ja seuraava pääkäsittely alkaa 21. toukokuuta. Viimeisen vyyhteen liittyvän oikeudenkäynnin on määrä alkaa heinäkuun alkupäivinä.

Oulun poliisilaitoksen tietoon tuli viime vuoden aikana kaikkiaan 123 lapsen seksuaalista hyväksikäyttöä ja törkeää lapsen seksuaalista hyväksikäyttöä. Vuotta aiemmin vastaava luku oli 132.

Koko maan alueella puolestaan kyseisiä rikoksia tuli poliisin tietoon yhteensä 1347. Määrä kasvoi edellisvuodesta noin parillakymmenellä prosentilla.